ΓΡΑΠΤΗ ΕΡΩΤΗΣΗ P-2428/96 υποβολή: Christian Jacob (UPE) προς την Επιτροπή (11 Σεπτεμβρίου 1996)

Θέμα: Βακτήριο Xanthomonas Campestris p.v. Phaseoli

Το 1992 η Επιτροπή πρότεινε τη μεταφορά διαφόρων επιβλαβών οργανισμών μεταξύ των οποίων και του Xanthomonas Campestris p.v. Phaseoli από την οδηγία 77/93 ((Ειδική Έκδοση ΕΕ 3, τόμος 017, σ. 3 )) προς τις οδηγίες εμπορίας σπόρων προς σπορά. Κατόπιν αυτής της προσεγγίσεως η Φυτοϋγειονομική Επιτροπή συμφώνησε να μεταφερθεί η ασθένεια στην οδηγία 70/458 ((Ειδική Έκδοση ΕΕ 3, τόμος 006, σ. 9 )).

Σκοπεύει η Επιτροπή να μεταφέρει το Xanthomonas από την οδηγία 77/93 στην οδηγία 70/458; Στην περίπτωση αυτή σε ποία διαβήματα έχει προβεί ή θα προβεί για να το πράξει;

Ποία μέτρα θα λάβει η Επιτροπή για να διεξαγάγει τυποποιημένο και εναρμονισμένο εργαστηριακό έλεγχο για το Xanthomonas στους σπόρους προς σπορά φασολιών;

Ασπάζεται η Επιτροπή τη γνώμη ότι η ισχύουσα διατήρηση του Xanthomonas σε καραντίνα στην Ευρωπαϊκή Κοινότητα αποτελεί οικονομική επιβάρυνση άνευ αντικειμένου για τους παραγωγούς σπόρων προς σπορά φασολιών οι οποίοι έχουν τη δραστηριότητά τους στις περιοχές με τέτοιο κλίμα ώστε η ασθένεια να μην έχει παρατηρηθεί ή να έχει προκαλέσει πολύ περιορισμένες ζημίες;

Aπάντηση του κ. Fischler εξ ονόματος της Επιτροπής (26 Σεπτεμβρίου 1996)

Η Επιτροπή ενημερώνει το Αξιότιμο Μέλος του Κοινοβουλίου ότι κατά την αναθεώρηση του κοινοτικού φυτοϋγειονομικού καθεστώτος και ιδιαίτερα του τεχνικού σκέλους, στο πλαίσιο της θέσπισης της εσωτερικής αγοράς, εξέτασε πράγματι το βάσιμο της διατήρησης ορισμένων βλαβερών οργανισμών μεταξύ των οποίων και του xanthomonas campestris pv. phaseoli, στην οδηγία 77/93/ΕΟΚ του Συμβουλίου, που αφορά τα μέτρα προστασίας από την εισαγωγή στην Κοινότητα βλαβερών οργανισμών για τα φυτά και τα φυτικά προϊόντα και κατά της διάδοσής τους εντός της Κοινότητας, όπως τροποποιήθηκε τελευταία με την οδηγία 96/14/ΕΚ ((ΕΕ αριθ. L 68 της 19.03.1996 )). Η εξέταση αυτή πραγματοποιήθηκε με βάση την ιδέα μιας ενδεχόμενης «μεταφοράς» αυτών των οργανισμών από την φυτοϋγειονομική οδηγία και την ένταξή τους στις οδηγίες για την εμπορία των σπόρων, γεγονός που θα είχε ως αποτέλεσμα την καθιέρωση μιας μεγαλύτερης ανοχής και τον έλεγχο της τήρησης αυτής της ανοχής κατά την παραγωγή των εν λόγω σπόρων.

Για το σκοπό αυτό, η Επιτροπή οργάνωσε πολλές συνεδριάσεις με τους εμπειρογνώμονες των κρατών μελών. Οι συζητήσεις προσανατολίστηκαν κυρίως προς τον ορισμό των στοιχείων που πρόκειται να συμπεριληφθούν στην οδηγία 70/458/ΕΟΚ, όσον αφορά την εμπορία των σπόρων των λαχανικών και ιδίως αυτών που αφορούν το επίπεδο της ανοχής και τη μέθοδο ανάλυσης. Ωστόσο δεν στάθηκε ακόμα δυνατόν να ορισθεί μια σταθερή και εναρμονισμένη μέθοδος για την ανίχνευση των xanthomonas campestris pv. phaseoli στους σπόρους των φασολιών. Εξάλλου το πρόβλημα των διαφόρων φυτοϋγειονομικών κινδύνων, σε συνάρτηση με τις γεωκλιματολογικές συνθήκες των διαφόρων περιοχών της Κοινότητας, δεν έχει επιλυθεί ακόμα. Οι συζητήσεις θα συνεχιστούν γύρω από όλα αυτά τα θέματα.

Όσον αφορά την άποψη που εκφράστηκε από το Αξιότιμο Μέλος του Κοινοβουλίου, όσον αφορά τις οικονομικές επιπτώσεις της σημερινής διατήρησης αυτού του βακτηριδίου σε καραντίνα, η Επιτροπή δεν συμμερίζεται την άποψη αυτή γιατί ο βλαβερός αυτός οργανισμός που συναντάται σπανίως στην Κοινότητα, μπορεί να προκαλέσει σημαντικές βλάβες στις καλλιέργειες των φασολιών στις περιοχές όπου υπάρχουν ευνοϊκές συνθήκες γι' αυτό το βακτηρίδιο δηλαδή υγρασία και υψηλή θερμοκρασία 7 γι' αυτό το λόγο είναι αναγκαίο ένα καθεστώς που θα προβλέπει τον έλεγχο του οργανισμού αυτού.